Diari Oficial de la Generalitat Valenciana


Sumari del DOGV 2905, del 09-01-1997 (1997/810005)

ORDRE de 3 de gener de 1997, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2905

Data del DOGV
:   09-01-1997

Secció del DOGV
:   ALTRES DISPOSICIONS

Número del document
:   1997/810005


Data del document
:   03-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 3 de gener de 1997, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera.  
Les tarifes corresponents als serveis públics regulars permanents d'ús general de transport de viatgers per carretera són objecte d'una revisió anual per a l'adaptació d'aquestes als costos de cada servei, i això en compliment de la política tarifària de la Comunitat Valenciana.  
Tenint en compte la competència exclusiva que la Generalitat Valenciana deté en matèria dels transports terrestres l'itinerari dels quals discorre íntegrament dins els seus límits territorials, mitjançant aquesta ordre es procedeix a la revisió de les tarifes dels serveis públics regulars permanents d'ús general de transport públic de viatgers per carretera.  
Per això, en ús de les atribucions que em confereix l'article 35 e) de la Llei de Govern Valencià, i el Decret 65/1991, de 15 d'abril, del Consell de la Generalitat Valenciana,  
ORDENE  
Article 1  
S'autoritza un augment mitjà del 2,29% de la tarifa partícip empresa dels serveis públics regulars permanents d'ús general de transport de viatgers per carretera per a l'any 1997.  
En les concessions que ja hagen estat sotmeses amb anterioritat al procediment de revisió individualitzada i tinguen per tant determinada la seua estructura de costos, la Direcció General de Transports podrà autoritzar els augments resultants de l'actualització de la dita estructura de costos fins un màxim del 2,30%.  
En aquelles concessions que se sotmeten per primera vegada al procediment de revisió individualitzada, la Direcció General de Transports, a la vista de la documentació aportada, podrà autoritzar els augments resultants dins els límits aprovats, i determinar l'estructura dels costos corresponents, que servirà de base a futures revisions tarifàries.  
Article 2  
Per al càlcul del suplement per aire condicionat s'aplicarà la següent fórmula en cada concessió:  
Sai = 0,1296 + 0,1659T/365  
Sent:  
Sai: suplement per aire condicionat per viatger-km.  
T: nombre mitjà de dies a l'any en els quals la temperatura màxima mitjana supera els 20 graus centígrads en el trajecte de la concessió, d'acord amb les dades de l'Institut Nacional de Meteorologia.  
Si no s'aplica aquest procediment, es podrà elevar fins 0,5179 pessetes/viatger-km la quantitat que es percebrà en concepte de suplement per aire condicionat en les expedicions realitzades amb l'equip en funcionament.  
Les empreses que sol·liciten l'aplicació d'aquest suplement hauran d'adjuntar a la seua petició la relació de vehicles dotats d'equip d'aire condicionat de què disposen.  
Article 3  
El mínim de percepció s'estableix en 100 pessetes, i es manté en la seua actual quantia aquells mínims de percepció vigents que superen la quantitat esmentada. Les empreses concessionàries podran emetre bons d'almenys deu viatges amb preu inferior al mínim de percepció.  
Article 4  
Per a l'any 1997, les empreses concessionàries de serveis públics regulars de transport de viatgers, equipatges i encàrrecs per carretera l'itinerari de les quals transcórrega íntegrament pel territori de la Comunitat Valenciana, podran incrementar les seues tarifes d'acord amb el següent procediment:  
1. A aquelles empreses que amb anterioritat ja s'hagen acollit al procediment de revisió individualitzada es procedirà a la revisió d'ofici de la seua fórmula polinòmica i fixació de l'augment resultant, tot això segons el que estableix l'article primer.  
2. Les empreses concessionàries que desitgen procedir per primera vegada a la revisió individualitzada de les seues tarifes, o aquelles que havent-ho fet amb anterioritat vulguen una revisió de la seua fórmula polinòmica per considerar que aquesta ha sofert modificacions substancials, hauran de sol·licitar-ne la revisió, i adjuntar a l'escrit de sol·licitud un estudi econòmic de cada concessió per a la qual es demana l'augment, i el quadre de descomposició de costos, el format del qual serà facilitat en els serveis territorials de la Direcció General de Transports.  
Article 5  
Les empreses concessionàries que es troben compreses en el número 2 de l'article anterior disposaran d'un termini de 60 dies, comptadors a partir de l'endemà de la publicació d'aquesta ordre en el Diari Oficial de la Generalitat Valenciana, per presentar les sol·licituds de revisió tarifària davant la Direcció General de Transports.  
En el mateix termini les empreses concessionàries podran, quan circumstàncies específiques ho aconsellen, sol·licitar l'aplicació de tarifes especials per als dies festius, la qual cosa podrà ser autoritzada per la Direcció General de Transports en cas que quede justificada suficientment l'aplicació.  
Article 6  
Les empreses que siguen titulars de diverses concessions els serveis de les quals discórreguen principalment dins d'una mateixa comarca i tinguen tarifes viatger-quilòmetre diferents per a cadascuna d'aquestes concessions, podran sol·licitar a la Direcció General de Transports la igualació de les seues tarifes, sempre que l'increment mitjà de totes elles no supere els límits que estableix l'article primer.  
Article 7  
A les empreses concessionàries que disposen de vehicles proveïts d'aire condicionat i que hagen sol·licitat amb anterioritat l'aplicació de suplement tarifari per aquest concepte, els serà revisat d'ofici aquest d'acord amb la fórmula que estableix l'article segon.  
Aquelles empreses concessionàries que, disposant de vehicles amb aire condicionat, no hagen sol·licitat amb anterioritat l'aplicació del corresponent suplement tarifari, podran instar aquesta aplicació en el termini que preveu l'article cinquè d'aquesta ordre.  
Una vegada aprovats els esmentats suplements en els quadres de tarifes exposades al públic, caldrà fer constar els serveis amb vehicles dotats d'aire condicionat autoritzats per al cobrament de suplement tarifari per aquest concepte.  
Article 8  
Una vegada autoritzat l'augment corresponent per qualsevol dels procediments que preveu l'article quart d'aquesta ordre, les empreses concessionàries hauran de sotmetre a aprovació dels serveis territorials de la Direcció General de Transports els quadres de tarifes d'aplicació, que comprendran totes les pujades autoritzades, inclosos els impostos corresponents, com també els suplements per aire condicionat i cànons d'estació si s'escau. Així mateix, les esmentades empreses hauran de presentar per a la seua aprovació un quadre de tarifes que continga les que resulten d'aplicar la reducció corresponent a pensionistes o majors de 65 anys.  
En presentar els quadres de tarifes esmentats, les empreses concessionàries podran sol·licitar al Servei Territorial de Transports corresponent l'arrodoniment del preu total per a tots els bitllets. Aquest arrodoniment es realitzarà per excés al múltiple de cinc pessetes més pròxim, i en cap cas suposarà cap variació en les tarifes base autoritzades en cada concessió.  
DISPOSICIONS FINALS  
Primera  
És derogada l'Ordre de 28 de desembre de 1995, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera.  
Segona  
Per la Direcció General de Transports es dictaran les instruccions que resulten necessàries per a l'execució i el desenvolupament d'aquesta ordre, que entrarà en vigor l'endemà de la publicació en el Diari Oficial de la Generalitat Valenciana.  
València, 3 de gener de 1997  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO